Kollár, Boris, predseda NR SR (2022-02-03):
Vážené pani poslankyne, vážení páni poslanci, otváram rokovanie 56. schôdze Národnej rady Slovenskej republiky, ktorá bola zvolaná podľa čl. 83 ods. 2 ústavy a § 17 ods. 2 zákona o rokovacom poriadku na žiadosť skupiny 30 poslancov Národnej rady. Prosím, aby sme sa prezentovali a zistili, či sme schopní sa uznášať. (Prezentácia.) Zisťujem, že je prítomných 110 poslancov. Teda Národná rada je uznášaniaschopná. Na 56. schôdzi budú overovateľmi poslanci Zita Pleštinská a Richard Takáč. Náhradníkmi budú poslanci Peter Vons a Eduard Kočiš. O ospravedlnenie svojej neúčasti požiadali poslanci: Anna Andrejuvová, Petra Hajšelová, Eva Hudecová, Filip Kuffa, Štefan Kuffa, Milan Kuriak, Ľubica Laššákova, Jana Majorová Garstková, Radovan Marcinčin, Richard Nemec, Peter Pollák, Jozef Šimko, Peter Šuca, Miriam Šuteková, Tomáš Taraba, Vojtech Tóth a pán poslanec Peter Žiga. Poslanci v žiadosti o zvolanie schôdze navrhujú na tejto schôdzi prerokovať dva body, ktoré sú uvedené v pozvánke. Prvým bodom je návrh skupiny poslancov na prijatie uznesenia Národnej rady k vážnym sociálnym dopadom výrazného rastu cien energií a základných potravín, je to tlač 883. Podaný návrh bol podľa § 17 ods. 3 zákona o rokovacom poriadku rozhodnutím č. 909 pridelený na prerokovanie výboru pre pôdohospodárstvo a životné prostredie a výboru pre hospodárske záležitosti, ktorý bol určený ako gestorský výbor. Druhým bodom je návrh skupiny poslancov na prijatie uznesenia Národnej rady o odložení termínu konania spoločného cvičenia SABER STRIKE 2022 jednotiek, amerických jednotiek a jednotiek armády Slovenskej republiky, tlač 884. Tento návrh bol rozhodnutím č. 910 pridelený na prerokovanie výboru pre obranu a bezpečnosť. Obidva návrhy boli taktiež zaslané vláde na zaujatie stanoviska. (Body programu: Návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k vážnym sociálnym dopadom výrazného rastu cien energií a základných potravín , tlač 883, a návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky o odložení termínu konania spoločného cvičenia SABER STRIKE 2022 jednotiek USAREUR-AF a OS SR , tlač 884.) Teraz dávam hlasovať o návrhu programu 56. schôdze Národnej rady . Ešte by som chcel upozorniť, že podľa § 24 ods. 3 zákona o rokovacom poriadku program schôdze Národnej rady zvolanej podľa § 17 ods. 2 nemožno doplniť ani meniť. Prosím, teraz sa prezentujme a hlasujeme. (Hlasovanie.) Prítomných 116 poslancov, za 47, proti 35, zdržalo sa 31, nehlasovali 3. Konštatujem, že sme program 56. schôdze Národnej rady neschválili. Vyhlasujem 56. schôdzu za skončenú. Ďakujem. (Rokovanie 56. schôdze NR SR sa skončilo o 13.38 hodine.) (Po skončení rokovania 56. schôdze NR SR a po prestávke pokračovalo rokovanie 55. schôdze NR SR.) Poznámka: V súvislosti s celosvetovou pandémiou nového koronavírusu COVID-19 počas rokovania NR SR všetci poslanci NR SR mali povinnosť mať na tvári respirátor typu FFP2 a po vstupe do rokovacej sály boli povinní ošetriť si ruky dezinfekčným prostriedkom umiestneným pri dverách. (Vyhláška Úradu verejného zdravotníctva Slovenskej republiky č. 111 z 11. 03. 2021. Rozhodnutie Úradu verejného zdravotníctva Slovenskej republiky č. OLP/2680/2020 zo 17. 03. 2020.)